Aparatul de specialitate al Primarului

Direcția Economică

Direcția Patrimoniu

Serviciul Legile Proprietății 

Nr. 53167/15.09.2026

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Legile Proprietății și directorul executiv al Direcției Economice, formulează următorul
RAPORT DE SPECIALITATE

la proiectul de hotărâre privind aprobarea recoltării și modului de valorificare a unei cantități de 91,05 mc, masă lemnoasă provenită din fondul forestier administrat de Ocolul Silvic Satu Mare
   Direcția Silvică Satu Mare – Ocolul Silvic Satu Mare, în calitate de administrator al fondului forestier proprietate publică a Municipiului Satu Mare, situat pe raza administrativ-teritorială a Municipiului Satu Mare și a Comunei Viile Satu Mare, a formulat cererea înregistrată la Municipiul Satu Mare sub nr. 49600/26.08.2026, prin care solicită aprobarea recoltării și stabilirea modalității de valorificare a unui volum de 91,05 mc masă lemnoasă fasonată, provenită din partida nr. 2600145401340 – produse secundare – rărituri.

În conformitate cu prevederile art. 4 alin. (1), art. 45 alin. (1^1), alin. (1^2) și alin. (13) din Anexa la H.G. nr. 715/2017 pentru aprobarea Regulamentului de valorificare a masei lemnoase din fondul forestier proprietate publică, cu modificările și completările ulterioare, reprezentanții Ocolului Silvic Satu Mare au propus ca masa lemnoasă provenită din partida menționată să fie valorificată după cum urmează:

· 91,05 mc – partida nr. 2600145401340, produse secundare – rărituri, masă lemnoasă fasonată, prin vânzare directă către populație. 

Volumul de masă lemnoasă propus pentru recoltare este inclus în volumul total de masă lemnoasă aprobat pentru anul 2026 prin art. 1 al Hotărârii Consiliului Local al Municipiului Satu Mare nr. 300/27.11.2025 privind aprobarea prețurilor de referință și a volumului masei lemnoase destinate valorificării, producția anului 2026, provenită din fondul forestier proprietate publică a Municipiului Satu Mare.

Prețurile de valorificare a masei lemnoase fasonate, destinate vânzării directe către populație, pentru masa lemnoasă recoltată în cursul anului 2026, au fost aprobate prin art. 4 al Hotărârii Consiliului Local al Municipiului Satu Mare nr. 300/27.11.2025, privind aprobarea prețurilor de referință și a volumului masei lemnoase destinate valorificării, producția anului 2026, provenită din fondul forestier proprietate publică a Municipiului Satu Mare.

Potrivit documentației silvice aferente partizii și actelor de punere în valoare generate prin aplicația SUMAL, sunt confirmate localizarea partizii, precum și evaluarea cantitativă și calitativă a masei lemnoase propuse spre recoltare. Materialul lemnos rezultat în urma intervenției silvice este încadrat în categoria produselor secundare – rărituri.

Lucrările de rărit reprezintă intervenții silviculturale specifice, efectuate în scopul dirijării dezvoltării arboretelor, prin extragerea unor arbori în vederea optimizării spațiului de creștere și a condițiilor de dezvoltare a arborilor rămași. Aceste intervenții contribuie la îmbunătățirea condițiilor de iluminare și aerisire a arboretului, la stimularea dezvoltării arborilor valoroși și la menținerea stabilității și vitalității acestuia, în concordanță cu principiile gestionării durabile a fondului forestier.

Având în vedere cele prezentate, prevederile legale incidente, documentația silvică aferentă partizii, precum și propunerea administratorului fondului forestier privind modalitatea de valorificare a masei lemnoase, proiectul de hotărâre privind „aprobarea recoltării și modului de valorificare a unei cantități de 91,05 mc masă lemnoasă, provenită din fondul forestier proprietate publică a Municipiului Satu Mare, administrată de Ocolul Silvic Satu Mare” se înaintează Consiliului Local al Municipiului Satu Mare, cu propunere de aprobare.

